钦定古今图书集成/明伦汇编/宫闱典/第027卷 > 辽
## 钦定古今图书集成/明伦汇编/宫闱典/第027卷 > 辽

辽定册后、纳后及皇后生辰之仪。又定册后乐及印
文之制。

按《辽史礼志》：册皇后仪：至日北南臣僚内外命妇诣
端拱殿幕次。皇后至阁，侍中奏“中严”，引命妇班入，就
东西相向位立。皇帝临轩，命使发册，使副押册，至端
拱殿门外幕次，侍中奏“外办。”所司承旨索扇，扇上举
麾，乐作。皇后出阁升座，扇开帘卷，偃麾，乐止。引命妇
合班面殿起居，八拜。皇后降坐，乐作，至殿下褥位，乐
止。引册入置皇后褥位前。侍中传宣，皇后四拜，命妇
陪位皆拜。引读册官至皇后褥位前，俛伏跪。读册讫，
皇后四拜，陪位者皆拜。引皇后升殿，使臣引册置皇
后坐前册案，退，西向侍立。命妇当殿称贺，四拜。引班
首东阶上殿致词讫，东阶下殿，复位，四拜。侍中奏宣
答，称“有教旨”，四拜。宣答讫，四拜。班首上殿进酒。皇后
赐押册使副等酒讫，侍中奏：“礼毕。”承旨索扇，乐作，皇
后起入阁，乐止。分引命妇等东西门出。《皇帝纳后
仪》：择吉日，至日，后族毕集。诘旦后出私舍，坐于堂。皇
帝遣使及媒者以牲酒饔饩至门，执事者以告。使及
媒者入谒，再拜，平身立。少顷，拜，进酒于皇后，次及后
之父母宗族兄弟，酒遍，再拜，纳币致词，再拜讫，后族
皆坐，惕隐夫人四拜请就车，后辞父母、伯叔父母、兄
各四拜，宗族长者皆再拜。皇后升车，父母饮后酒，致
戒词，遍及使者、媒者、送者、发轫，伯叔父母、兄饮后酒
如初。教坊遮道赞祝，后命赐以物，后族追拜进酒，遂
行。将至宫门，宰相传敕，赐皇后酒，遍及送者。既至，惕
隐率皇族奉迎再拜。皇后车至便殿东南七十步止。
愓隐夫人请降车，负银罂，捧縢履黄道行，后一人张
羔裘若袭之。前一妇人捧镜却行，置鞍于道后，过其
上。乃诣神主室三拜，南北向各一拜。酹酒，向谒者一拜。起居讫，再拜。次诣舅姑御容拜奠酒。选皇族诸妇
宜子孙者再拜之，授以罂縢。又诣诸帝御容拜奠酒
神，赐袭衣、珠玉、佩饰，拜受。服之后，姊若妹陪拜者各
赐物。皇族迎者、后族送者遍赐酒，皆相偶。饮讫，后坐
别殿，送后者退食于次。媒者传旨，命送后者列于殿
北，俟皇帝即御坐，选皇族尊者一人当奥坐，主婚礼。
命执事者往来致词于后族，引后族之长率送后者
升，当御坐，皆再拜。又一人少进，附奏送后之词，退复
位，再拜。后族之长及送后者，向当奥者三拜，南北向
各一拜，向谒者一拜。后族之长跪问“圣躬万福”，再拜。
复奏送后之词，又再拜。当奥者与媒者行酒三周，命
送后者再拜，皆坐。终宴。翼日，皇帝晨兴，诣先帝御容，
拜奠酒讫，复御殿宴后族及群臣。皇族、后族偶饮如
初。《百戏角抵》，戏马较胜以为乐。又翼日，皇帝御殿，赐
后族及赆送后者各有差，受赐者再拜，进酒再拜。皇
帝御别殿，有司进皇后服饰之籍，酒五行，送后者辞
讫，皇族献后族礼物，后族以礼物谢当奥者。礼毕。
《皇后生辰仪》：臣僚昧爽朝皇帝。皇后大帐前拜日，契
丹、汉人臣僚陪拜。皇帝升殿坐，皇后再拜，臣僚殿下
合班陪拜。皇帝赐皇后生辰礼物，皇后殿上谢，再拜，
臣僚皆拜。契丹舍人通名，契丹、汉人臣僚以次入贺。
盏人、舍人赞，舞蹈，五拜，起居不表。“圣躬万福。”赞再拜，
班首上殿拜跪。自通全衔祝寿讫，引下殿，复位，鞠躬。
赞舞蹈，五拜。赞各祗候。引宰臣一员上殿，奏百僚、诸
道进表目。教坊起居，七拜，不贺。控鹤官起居，四拜。诸
道押衙附奏起居，赐宴，共八拜。契丹、汉人合班进寿
酒，舞蹈，五拜。引大臣一员上殿栏外褥位，搢笏，执台
盏进酒。皇帝、皇后受盏，退复褥位授台，出笏栏内拜
跪。自通全衔祝寿。“臣等谨进千万岁寿酒。”讫，引下殿，
复位，舞蹈，五拜，鞠躬。宣徽使奏宣答如仪。引上殿，搢
笏执台。皇帝、皇后饮，殿下臣僚分班，教坊奏乐，皆拜
称万岁。卒饮，皇帝、皇后授盏，引下殿，舞蹈五拜，赞各
祗候引出臣僚进奉如仪，宣宴如仪，教坊监盏、臣僚
上殿祗候如仪。皇后进皇帝酒，殿上赞拜，侍臣僚皆
拜，皇帝受盏，皆拜。皇后坐，契丹舍人、汉人阁使，殿上
赞拜，皆拜称“万岁。”赞各就坐。大臣进皇帝、皇后酒，行
酒如仪。酒三行，行殽、行膳，又进皇帝皇后酒。酒再行，
大馔入，行粥，教坊致语，臣僚皆起立，口号绝，赞拜称
万岁，引下殿谢宴，引出皆如常仪。按《乐志》，辽册皇
后仪，呈百戏角抵、戏马以为乐。按《仪卫志》，皇后印
文曰“皇后教印。”

### 太祖元年立皇后萧氏群臣上尊号为地皇后

按《辽史太祖本纪》：“元年春正月庚寅，即皇帝位，立皇
后萧氏。北宰相萧辖剌、南宰相耶律欧里思率群臣
上尊号曰天皇帝，后曰地皇后。”

### 神册元年又上皇后尊号

按《辽史太祖本纪》：“神册元年春二月丙戌朔，上在龙
化州。迭烈部夷离堇耶律曷鲁等率百僚请上尊号，
三表乃允。丙申，群臣及诸属国筑坛州东，上尊号曰
大圣大明天皇帝，后曰应天大明地皇后。”

### 太宗天显二年冬十一月太宗即位十二月庚辰立妃萧氏为皇后

按《辽史太宗本纪》云云。

### 世宗天禄四年是岁册皇后萧氏

按《辽史世宗本纪》云云。

### 景宗保宁元年五月戊寅立贵妃萧氏为皇后

按《辽史景宗本纪》云云。

保宁八年春二月壬寅，谕史馆学士：书皇后言，亦称
“朕”暨“予”，著为定式。

按《辽史景宗本纪》云云。

### 圣宗统和四年立皇后萧氏各进会亲礼物

按《辽史圣宗本纪》：统和四年九月“丙寅朔，皇太妃以
上纳后，进衣物驼马，以助会亲颁赐。戊寅，外命妇进
会亲礼物。辛巳，纳皇后萧氏。”

统和十九年春三月壬辰，皇后萧氏以罪降为贵妃。
五月丙戌，册萧氏为“齐天皇后。”

按《辽史圣宗本纪》云云。

### 太平三年秋七月丙戌以皇后生辰为顺天节冬十月庚辰宋遣薛奎郭盛来贺顺天节

按《辽史圣宗本纪》云云。

### 兴宗重熙四年三月乙酉朔立皇后萧氏

按《辽史兴宗本纪》云云。

重熙十一年群臣上皇后尊号。

按《辽史兴宗本纪》：“重熙十一年冬十一月丁亥，群臣
加上尊号曰聪文圣武英略神功睿哲仁孝皇帝，册
皇后萧氏曰贞懿宣慈崇圣皇后。大赦。”

重熙二十三年，群臣。又上皇后尊号。

按《辽史兴宗本纪》，重熙二十三年十一月“甲申，群臣
上皇帝尊号曰‘钦天奉道祐世兴历武定文成圣神
仁孝皇帝’”，册皇后萧氏曰“贞懿慈和文惠孝敬广爱
崇圣皇后

### 道宗清宁元年十二月戊子册妃萧氏为皇后

按《辽史道宗本纪》云云。

清宁二年十一月甲辰文武百僚上尊号曰：“天祐皇
帝后”曰：懿德皇后大赦。

按《辽史道宗本纪》云云。

### 太康二年夏六月丁未册皇后萧氏

按《辽史道宗本纪》云云。按《耶律乙辛传》：乙辛加守
太师。太康元年，皇太子始预朝政，法度修明，乙辛不
得逞谋，以事诬皇后。后既死，乙辛不自安，又欲害太
子，乘间入奏曰：“帝与后如天地，并位中宫，岂可旷盛。”
称其党驸马都尉萧霞抹之妹美而贤，上信之，纳于
宫，寻册为皇后。

太康八年。十二月庚申。降皇后为惠妃。出居乾陵
按《辽史道宗本纪》云云。

### 天祚帝乾统 年册妃萧氏为皇后

按《辽史天祚帝本纪》，不载。按《天祚皇后传》云云。